Priština 20. augusta (TASR) - Bývalý šéf generálneho štábu albánskych povstalcov z Oslobodzovacej armády Preševa, Medvedje a Bujanovca (UCPMB) Muhamet Xhemaili dnes pohrozil obnovením bojov na juhu Srbska v prípade, že sa výrazne nezlepšia životné podmienky albánskeho obyvateľstva v Preševskom údolí.
"Ak sa situácia nezlepší a mierová dohoda nebude úplne naplnená, (Srbi) nebudú mať pokoj, chopíme sa zbraní. Nebudem tolerovať, že Srbi si na našom území robia, čo chcú," povedal Xhemaili počas pobytu v kosovskej metropole Priština agentúre AFP.
Xhemaili, považovaný za jedného z najradikálnejších veliteľov albánskych vzbúrencov, zbrane zložil - spolu s inými skupinami UCPMB - pod tlakom NATO koncom mája po viac ako roku stretov s jednotkami Belehradu.
Mierový plán vypracovaný srbským vicepremiérom Nebojšom Čovičom predpokladá vytvorenie multietnických policajných jednotiek a prijatie opatrení na zlepšenie sociálnej a ekonomickej integrácie albánskeho obyvateľstva na juhovýchode Srbska.
Podľa Xhemailiho sú však obyvatelia albánskych dedín v Preševskom údolí terčom pravidelného zastrašovania zo strany srbskej polície a žijú v strachu. "Nevidíme žiaden pokrok, je to ešte horšie ako pred vytvorením UCPMB," vyhlásil.
V piatok NATO zrušilo posledné obmedzenia pre návrat juhoslovanskej armády do nárazníkovej zóny vytvorenej po skončení kosovského konfliktu okolo Kosova.
Xhemaili, ktorý velil jednotkám UCPMB v oblasti dediny Muhovac, poprel akékoľvek vzťahy s novovzniknutou Albánskou národnou armádou (AKSh), ktorá v obci nedávno zabila dvoch srbských policajtov.
Xhemaili ako "provokáciu" označil budovanie vojenského tábora pre jednotky juhoslovanskej armády a srbskej polície na juhu Srbska. Jednotky majú podľa Čoviča brániť prenikaniu albánskych extrémistov do regiónu.